02017O0038 — SL — 01.04.2022 — 003.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

spremenjena z:









▼B

SMERNICA EVROPSKE CENTRALNE BANKE (EU) 2017/2335

z dne 23. novembra 2017

o postopkih za zbiranje podrobnih podatkov o kreditih in kreditnem tveganju (ECB/2017/38)







POGLAVJE I

SPLOŠNE DOLOČBE

▼M2

Člen 1

Vsebina in področje uporabe

Ta smernica določa obveznosti poročanja za NCB v zvezi s pošiljanjem podatkov o kreditih in referenčnih podatkov o nasprotnih strankah, ki jih zbirajo po Uredbi (EU) 2016/867 (ECB/2016/13), Evropski centralni banki. Ta smernica določa zlasti naslednje:

(a) posebne obveznosti v zvezi z zbiranjem in pošiljanjem podatkov o kreditih in referenčnih podatkov o nasprotnih strankah;

(b) postopke in standarde za pošiljanje navedenih podatkov ECB;

(c) odstopanja in manj pogosto poročanje za zbiranje podatkov o kreditih in referenčnih podatkov o nasprotnih strankah s strani NCB;

(d) okvir, po katerem lahko NCB na prostovoljni podlagi sodelujejo v ureditvah za pošiljanje in izmenjavo nekaterih podnizov podatkov o kreditih in povezanih referenčnih podatkov o nasprotnih strankah za potrebe vzpostavitve ali obogatitve povratnih tokov informacij s poročevalskimi enotami (v nadaljnjem besedilu tudi: okvir za povratni tok informacij AnaCredit);

(e) zahteve za NCB glede upravljanja kakovosti podatkov.

▼B

Člen 2

Opredelitev pojmov

Pojmi, ki se uporabljajo v tej smernici, imajo enak pomen kot pojmi, opredeljeni v Uredbi (EU) 2016/867 (ECB/2016/13).

V tej smernici se uporabljajo tudi naslednje opredelitve pojmov:

(1) „podatki o kreditih“ pomenijo podrobne podatke o kreditih in podatke o kreditnem tveganju;

(2) „tuja podružnica v poročevalski državi članici“ pomeni tujo podružnico, ki je rezident poročevalske države članice in je pravno odvisen del kreditne institucije, ki je rezident druge poročevalske države članice;

(3) „sedež podjetja“ pomeni pravni subjekt, katerega pravno odvisen del je tuja podružnica;

(4) „domača NCB“ pomeni NCB poročevalske države članice, katere rezident je kreditna institucija, katere pravno odvisen del je tuja podružnica;

(5) „NCB države gostiteljice“ pomeni NCB poročevalske države članice, katere rezident je tuja podružnica;

(6) „koda RIAD“ pomeni enolično identifikacijsko oznako nasprotne stranke za vse nasprotne stranke, kadar NCB o njih poročajo ECB;

(7) „pristojna NCB“ za potrebe opredelitve vlog in odgovornosti na področju referenčnih podatkov o nasprotnih strankah pomeni NCB poročevalske države članice, katere rezident je nasprotna stranka. ECB se šteje kot pristojna NCB za nasprotne stranke, ki niso rezidenti poročevalske države članice;

(8) „izvorna NCB“ za potrebe opredelitve vlog in odgovornosti na področju referenčnih podatkov o nasprotnih strankah pomeni NCB poročevalske države članice, ki ECB poroča referenčne podatke o nasprotnih strankah, ki so rezidenti druge države članice;

(9) „izhodni podatki“ pomenijo podatke, ki jih ustvari ECB v okviru podatkov o kreditih in referenčnih podatkov o nasprotnih strankah;

(10) „upravljanje kakovosti podatkov“ pomeni zagotavljanje, preverjanje in ohranjanje kakovosti izhodnih podatkov z uporabo ciljev upravljanja kakovosti podatkov, meril za upravljanje kakovosti podatkov in pragov upravljanja kakovosti podatkov;

(11) „cilj upravljanja kakovosti podatkov“ pomeni referenčno merilo za ocenjevanje kakovosti izhodnih podatkov;

(12) „merilo za upravljanje kakovosti podatkov“ pomeni statistični kazalnik, ki meri raven, do katere je bil dosežen posamezen cilj upravljanja kakovosti podatkov;

(13) „prag upravljanja kakovosti podatkov“ pomeni najnižjo raven preverjanja, ki ga je treba opraviti, da bi bile izpolnjene zahteve okvira za upravljanje kakovosti podatkov glede posameznega cilja upravljanja kakovosti podatkov;

▼M1

(14) „sodelujoča NCB“ pomeni NCB, navedeno na seznamu v Prilogi IV, ki je začela sodelovati v okviru za povratni tok informacij AnaCredit na datum, naveden v tej prilogi;

(15) „NCB prejemnica“ pomeni sodelujočo NCB, ki prejme niz podatkov pri povratnem toku informacij ECB v skladu s členom 16d;

(16) „minimalni niz podatkov“ pomeni minimalni podniz podatkov o kreditih in povezanih referenčnih podatkov o nasprotnih strankah, ki jih sodelujoče NCB zbirajo po Uredbi (EU) 2016/867 (ECB/2016/13), kakor je označen z atributi podatkov, določenimi v Prilogi III;

(17) „operativni atribut“ pomeni atribut podatkov v nizu podatkov pri povratnem toku informacij ECB, ki se uporablja samo za upravljanje in pripravo niza podatkov pri povratnem toku informacij ECB in povratnih tokov informacij od NCB do poročevalskih enot ter je označen kot „operativni atribut“ v Prilogi III;

(18) „spremenljivi atribut“ pomeni atribut podatkov v nizu podatkov pri povratnem toku informacij ECB, ki ni vsebovan v minimalnem nizu podatkov in ni operativni atribut;

(19) „niz podatkov pri povratnem toku informacij ECB“ pomeni maksimalni podniz podatkov o kreditih in povezanih referenčnih podatkov o nasprotnih strankah, kakor je označen z atributi podatkov, določenimi v Prilogi III, ki jih zbirajo po Uredbi (EU) 2016/867 (ECB/2016/13) sodelujoče NCB ali za namene člena 16d(1) NCB, navedene na seznamu v Prilogi IV, preden postanejo sodelujoče NCB;

(20) „redno pošiljanje“ pomeni redno mesečno pošiljanje niza podatkov pri povratnem toku informacij ECB od ECB do NCB prejemnice v skladu s členom 16d, in sicer za potrebe zagotavljanja povratnega toka informacij;

(21) „potencialni dolžnik“ pomeni pravni subjekt ali del pravnega subjekta, ki je rezident katerekoli države na svetu in pri opazovani enoti zaprosi za instrument;

(22) „občasna zahteva“ pomeni zahtevo, s katero sodelujoča NCB od ECB zahteva podatke o kreditih in povezane referenčne podatke o nasprotnih strankah v zvezi z instrumenti, ki se nanašajo na najmanj enega potencialnega dolžnika;

(23) „zlata kopija“ pomeni uradni izvirnik podatkov o kreditih in referenčnih podatkov o nasprotnih strankah, ki se zbirajo po Uredbi (EU) 2016/867 (ECB/2016/13), ki se ustvari, potem ko ECB preveri, da ti podatki izpolnjujejo standarde kakovosti, določene v navedeni uredbi;

▼M2

(24) „obdobje izdelave“ pomeni obdobje med pošiljanjem podatkov ECB s strani NCB v skladu z Uredbo (EU) 2016/867 (ECB/2016/13) in zaključkom cikla izdelave, kakor je navedeno v koledarju poročanja iz člena 19a.

▼B







POGLAVJE II

OBVEZNOSTI POROČANJA NCB V ZVEZI S PODATKI O KREDITIH IN REFERENČNIMI PODATKI O NASPROTNIH STRANKAH

Člen 3

Splošne obveznosti poročanja NCB v zvezi s podatki o kreditih in referenčnimi podatki o nasprotnih strankah

NCB pripravljajo in poročajo ECB podatke o kreditih in referenčne podatke o nasprotnih strankah v skladu s shemami iz prilog I do IV k Uredbi (EU) 2016/867 (ECB/2016/13), ob upoštevanju pravic NCB, da odobrijo odstopanja ali omogočijo manj pogosto poročanje v skladu s členom 16 navedene uredbe.

Člen 4

Posebne obveznosti poročanja, pogostost in roki za NCB

1. NCB pošljejo ECB podatke o kreditih in referenčne podatke o nasprotnih strankah, ki jih zbirajo v skladu z Uredbo (EU) 2016/867 (ECB/2016/13), kakor je določeno v členu 13(4) do (8) navedene uredbe.

2. NCB identificirajo vsak atribut podatkov o kreditih, ki: (a) ni relevanten: to pomeni atribut podatkov, ki se ne uporablja za instrument, zavarovanje ali nasprotno stranko, na katero se nanaša; ali (b) se ne zahteva: to pomeni atribut podatkov, ki je v skladu z Uredbo (EU) 2016/867 (ECB/2016/13) izrecno določen kot informacija, ki je ni treba poročati, ali atribut podatkov, za katerega je NCB v skladu z navedeno uredbo odločila, da ga ne bo zbirala.

3. NCB zagotovijo, da so za vsak referenčni datum poročanja vse zadevne nasprotne stranke registrirane v registru RIAD in imajo referenčne podatke o nasprotnih strankah, ki so veljavni na ta referenčni datum poročanja. Čeprav v skladu s členom 13(8) Uredbe (EU) 2016/867 (ECB/2016/13) za podatke o kreditih in referenčne podatke o nasprotnih strankah velja isti datum pošiljanja, si NCB v razumnih mejah prizadevajo, da zagotovijo referenčne podatke o nasprotnih strankah in po potrebi registrirajo nasprotno stranko v registru RIAD najmanj en dan pred pošiljanjem zadevnih podatkov o kreditih.

Člen 5

Dejanska poročevalska populacija

1. NCB identificirajo in pregledajo dejansko poročevalsko populacijo na podlagi: (a) opredelitve dejanske poročevalske populacije iz člena 3 Uredbe (EU) 2016/867 (ECB/2016/13); (b) odstopanj, ki so jih NCB odobrile v skladu s členom 16 Uredbe (EU) 2016/867 (ECB/2016/13), ob upoštevanju skupnega neporavnanega zneska posojil vsem sektorjem ob koncu decembra prejšnjega koledarskega leta, ki se NCB poroča v skladu z Uredbo (EU) št. 1071/2013 Evropske centralne banke (ECB/2013/33) ( 1 ); (c) informacij, ki jih poročevalske enote zagotovijo NCB v zvezi z združitvijo, delitvijo ali reorganizacijo, ki bi lahko vplivala na izpolnitev njihovih statističnih obveznosti; (d) ureditev med zadevnimi NCB za izognitev dvojnemu poročanju za tuje podružnice v skladu s členoma 6(3) in 16(3) Uredbe (EU) 2016/867 (ECB/2016/13); (e) ureditev med zadevnimi NCB za razdelitev odgovornosti v zvezi s tujimi podružnicami v poročevalski državi članici v skladu s členom 6 te smernice.

2. Brez poseganja v vključitev novih poročevalskih enot, ki se ustanovijo v poročevalskih državah članicah, v dejansko poročevalsko populacijo po prvem poročanju po Uredbi (EU) 2016/867 (ECB/2016/13) NCB preverijo izpolnjevanje pogojev za odobritev ali preklic odstopanja, določenih v členu 16 navedene uredbe. NCB izvedejo ta postopek v prvem četrtletju vsakega leta na podlagi statusa dejanske poročevalske populacije v decembru prejšnjega leta. NCB lahko odloči, da izvedbo tega postopka odloži do prvega četrtletja 2021.

3. NCB zagotovijo, da se za vsak referenčni datum poročanja v registru RIAD registrirajo naslednje nasprotne stranke: (a) poročevalske enote v skladu s točko 8 člena 1 Uredbe (EU) 2016/867 (ECB/2016/13), ki so rezidenti iste poročevalske države članice kot NCB; (b) opazovane enote, ki so tuje podružnice poročevalskih enot iz točke (a), v skladu s točko 9 člena 1 Uredbe (EU) 2016/867 (ECB/2016/13); (c) sedeži podjetij, ki jim pripadajo opazovane enote iz točke (b).

NCB te nasprotne stranke registrirajo takoj, ko izpolnijo merila za (i) poročevalsko enoto, (ii) opazovano enoto ali (iii) sedež podjetja, ki mu pripada opazovana enota, in vedno pred prvim referenčnim datumom poročanja, po katerem izpolnijo merila za take nasprotne stranke.

4. NCB zagotovijo, da se za vsak referenčni datum poročanja v registru RIAD za vsako opazovano enoto registrirajo naslednje informacije: (a) razmerje med opazovano enoto in pravnim subjektom, katerega del je opazovana enota; ▼M2 (b) referenčni datum, na katerega se podatki o kreditih in referenčni podatki o nasprotnih strankah v zvezi z opazovanimi enotami poročajo v zbirko podatkov AnaCredit; ▼B (c) morebitna odstopanja, ki se uporabljajo, pri čemer se navede, ali: (i) je bilo odstopanje odobreno v skladu s členom 16(1) Uredbe (EU) 2016/867 (ECB/2016/13); (ii) odstopanje zajema nekatere ali vse zahteve za poročanje, kakor je opredeljeno v členu 16(1) Uredbe (EU) 2016/867 (ECB/2016/13); ali (iii) je bilo odstopanje odobreno tujim podružnicam v skladu z ureditvijo med zadevnimi NCB za izognitev dvojnemu poročanju v skladu s členoma 6(3) in 16(3) Uredbe (EU) 2016/867 (ECB/2016/13); (d) potrditev, ali je NCB odločila, da ne bo zbirala informacij, v skladu s členom 6(4) Uredbe (EU) 2016/867 (ECB/2016/13); (e) potrditev, ali se uporablja obveznost zgolj četrtletnega poročanja podatkov o kreditih v skladu s členom 16(2) Uredbe (EU) 2016/867 (ECB/2016/13), in (f) potrditev, ali mora opazovana enota poročati podatke o tveganju nasprotne stranke v skladu s predlogo 2 v Prilogi I k Uredbi (EU) 2016/867 (ECB/2016/13) zgolj četrtletno.

5. Domača NCB v registru RIAD registrira odločitev v skladu s členom 6(3)(a) Uredbe (EU) 2016/867 (ECB/2016/13), da od pravnega subjekta, katerega del je tuja podružnica, ne bo zbirala nobenih atributov podatkov o tej tuji podružnici, navedenih v predlogi 1 v Prilogi I k navedeni uredbi, ali da bo od njega zbirala samo del teh atributov podatkov, če te instrumente ima ali servisira tuja podružnica, ki je rezident druge poročevalske države članice.

6. NCB države gostiteljice v registru RIAD registrira odločitev v skladu s členom 6(3)(b) Uredbe (EU) 2016/867 (ECB/2016/13), da od tuje podružnice, ki je del pravnega subjekta, ki je rezident druge poročevalske države članice, ne bo zbirala nobenih atributov podatkov, navedenih v predlogi 2 v Prilogi I k navedeni uredbi, ali da bo od nje zbirala samo del teh atributov podatkov.

7. Zadevna NCB obvesti ECB o postopkih, načrtovanih v skladu s členom 15 Uredbe (EU) 2016/867 (ECB/2016/13) za izpolnitev zahtev za statistično poročanje iz navedene uredbe v primeru združitve, delitve ali reorganizacije, ki vključuje poročevalsko enoto ali več poročevalskih enot in ki bi lahko vplivala na izpolnitev zahtev za statistično poročanje teh poročevalskih enot.

Člen 6

Razdelitev odgovornosti za tuje podružnice v poročevalski državi članici

1. Kadar sta pravni subjekt in katera od njegovih tujih podružnic rezidenta različnih poročevalskih držav članic, si NCB v razumnih mejah prizadevajo, da se v skladu s členom 6(3) Uredbe (EU) 2016/867 (ECB/2016/13) izognejo dvojnemu poročanju istih podatkov, in sicer tako, da uskladijo zbiranje atributov podatkov, navedenih v predlogah 1 in 2 v Prilogi I k navedeni uredbi, od zadevne poročevalske enote in njenih tujih podružnic.

2. V Prilogi II k tej smernici je opredeljena razdelitev odgovornosti NCB, ki poročajo ECB podatke o kreditih in referenčne podatke o nasprotnih strankah za tuje podružnice v poročevalski državi članici, ob upoštevanju odstopanj, ki se odobrijo poročevalskim enotam.

3. Domača NCB in NCB države gostiteljice, ki sta vključeni v zbiranje podatkov od tuje podružnice v poročevalski državi članici, se lahko dogovorita o drugačni razdelitvi odgovornosti za poročanje podatkov o kreditih in referenčnih podatkov o nasprotnih strankah ECB, ki prevlada nad razdelitvijo odgovornosti, določeno v Prilogi II k tej smernici, ob upoštevanju odstavka 4. V skladu s tako ureditvijo domača NCB in NCB države gostiteljice obvestita ECB in registrirata v registru RIAD naslednje informacije: (a) katera NCB je odgovorna za to, da pošlje ECB informacije iz predloge 1 v Prilogi I k Uredbi (EU) 2016/867 (ECB/2016/13), in (b) katera NCB je odgovorna za to, da pošlje ECB informacije iz predloge 2 v Prilogi I k Uredbi (EU) 2016/867 (ECB/2016/13).

Obe NCB v registru RIAD registrirata ustrezne referenčne podatke o nasprotnih strankah.

4. Ureditev, ki prevlada nad razdelitvijo odgovornosti za pošiljanje informacij iz predlog 1 in 2 v Prilogi I k Uredbi (EU) 2016/867 (ECB/2016/13), ne sme povzročiti tega, da se ECB pošlje manj podatkov o kreditih v primerjavi z ureditvijo iz Priloge II, brez poseganja v odločitev NCB, da nekaterih atributov podatkov ne bo zbirala, v skladu s členom 7 navedene uredbe.

▼M1

5. Če med dvema zadevnima NCB obstaja ureditev v skladu s členom 6(3) Uredbe (EU) 2016/867 (ECB/2016/13), zaradi katere samo ena od njiju od tuje podružnice v poročevalski državi članici zbira vse podatke (predlogi 1 in 2) in jih pošilja ECB, potem: (a) NCB, ki ne pošilja podatkov ECB, lahko odloči, da od te tuje podružnice v poročevalski državi članici ne bo zbirala nobenih podatkov, v skladu s členoma 8(5) in 16(3) Uredbe (EU) 2016/867 (ECB/2016/13), da se izogne dvojnemu poročanju, (b) ECB prejete podatke v zvezi s tujo podružnico v poročevalski državi članici pošlje NCB, ki ne pošilja podatkov ECB, da jih ta NCB lahko uporabi v skladu s členom 10(1) Uredbe (EU) 2016/867 (ECB/2016/13), in (c) se šteje, da NCB, ki ECB pošilja podatke v zvezi s tujo podružnico v poročevalski državi članici, ne onemogoča dostopa do teh podatkov drugi NCB, ki ne pošilja podatkov ECB, za potrebe povratnega toka informacij v skladu s členom 16e te smernice.

▼B

Člen 7

Prehodne določbe glede pošiljanja podatkov o kreditih in referenčnih podatkov o nasprotnih strankah

1. Kadar NCB izvajajo pravico iz člena 19 Uredbe (EU) 2016/867 (ECB/2016/13), da odložijo prvo pošiljanje podatkov o kreditih, ki se nanašajo na vse referenčne datume poročanja pred 1. februarjem 2019, Evropski centralni banki, se prvo pošiljanje opravi najpozneje 31. marca 2019.

2. Brez poseganja v člen 2(2) Uredbe (EU) 2016/867 (ECB/2016/13) lahko NCB, če uporabi prehodno določbo za podatke o kreditih iz odstavka 1, odloži prvo pošiljanje referenčnih podatkov o nasprotnih strankah ECB, pod pogojem, da te podatke pošlje ECB šest mesecev pred prvim poročanjem podatkov o kreditih in v vsakem primeru najpozneje 30. septembra 2018.

3. Brez poseganja v člen 19 Uredbe (EU) 2016/867 (ECB/2016/13) NCB svojo odločitev za odložitev prvega pošiljanja podatkov o kreditih ECB registrirajo v registru RIAD do 30. junija 2018. Te informacije se lahko posodobijo pred prvim poročanjem podatkov o kreditih in referenčnih podatkov o nasprotnih strankah, če morajo NCB odložiti prvo pošiljanje.

4. V zvezi s prvim poročanjem mesečnih in četrtletnih podatkov o kreditih NCB do 31. marca 2018 obvestijo ECB o svoji izbrani poročevalski populaciji tako, da te informacije registrirajo v registru RIAD.







POGLAVJE III

POSEBNE OBVEZNOSTI POROČANJA V ZVEZI Z REFERENČNIMI PODATKI O NASPROTNIH STRANKAH V REGISTRU RIAD

Člen 8

Identifikacija nasprotnih strank v registru RIAD

1. NCB identificirajo vsako rezidenčno ali nerezidenčno nasprotno stranko, katere podatke poročajo, z njeno enolično kodo RIAD, ob upoštevanju pogojev iz te smernice.

2. NCB sprejmejo vse možne ukrepe, da zadevne nasprotne stranke pravilno identificirajo v registru RIAD in da jih označijo z ustrezno kodo RIAD, ne glede na državo, katere rezidenti so. To velja tudi, kadar NCB za zbiranje podatkov o kreditih in referenčnih podatkov o nasprotnih strankah in njihovo pošiljanje ECB uporablja samo predlogo 2 v Prilogi I k Uredbi (EU) 2016/867 (ECB/2016/13), medtem ko druga NCB za zbiranje in pošiljanje podatkov o isti nasprotni stranki uporablja predlogo 1 v Prilogi I k navedeni uredbi, ter kadar so poročevalskim enotam odobrena delna odstopanja.

3. NCB uporabijo pravilne kode RIAD za stalno dosledno označevanje vseh nasprotnih strank in jih pravočasno posodobijo v primeru sprememb, npr. kadar pristojna NCB poseže, da se začasna koda nadomesti z uradno kodo RIAD.

4. NCB lahko zahtevajo, da poročevalske enote uporabljajo poseben niz identifikacijskih oznak nasprotnih strank. V Prilogi IV k Uredbi (EU) 2016/867 (ECB/2016/13) je določeno, da lahko zadevna NCB poročevalskim enotam dovoli, da za označitev nasprotnih strank pri primarnem pošiljanju uporabijo svojo posebno identifikacijsko oznako nasprotne stranke. V tem primeru NCB, ki uporablja predlogo 1 v Prilogi I k Uredbi (EU) 2016/867 (ECB/2016/13) za zbiranje in podatkov o kreditih in referenčnih podatkov o nasprotnih strankah, vzporedi različne identifikacijske oznake nasprotnih strank, ki jih poročevalske enote uporabijo za označitev iste nasprotne stranke, in ustrezno kodo RIAD, ki se uporabi za sekundarno pošiljanje.

5. NCB zagotovijo, da so vse nasprotne stranke, povezane z instrumenti, ki se poročajo v zbirko podatkov AnaCredit, ne glede na vlogo nasprotne stranke in državo, katere rezident je, na zadevni referenčni datum poročanja registrirane v registru RIAD. NCB si v razumnih mejah prizadevajo, da novo nasprotno stranko registrirajo v registru RIAD najmanj en dan pred tem, ko pošljejo ECB podatke o kreditih, ki se nanašajo na instrumente, s katerimi je nasprotna stranka povezana.

Člen 9

Pošiljanje referenčnih podatkov o nasprotnih strankah v register RIAD

1. NCB poročajo ECB referenčne podatke o nasprotnih strankah v skladu z nizom referenčnih podatkov o nasprotnih strankah iz predloge 1 v Prilogi I ter tabel 2 in 3 v Prilogi III k Uredbi (EU) 2016/867(ECB/2016/13).

2. NCB lahko referenčne podatke o nasprotnih strankah, vključno z identifikacijskimi oznakami, pridobijo od ustreznih poročevalskih enot ali na podlagi memorandumov o soglasju, ki jih sklenejo z nacionalnimi statističnimi uradi, pristojnimi nacionalnimi organi ali drugimi nacionalnimi institucijami, pod pogojem, da se te informacije lahko uporabijo za namene, določene v Uredbi Sveta (ES) št. 2533/98 ( 2 ).

3. NCB posodobijo referenčne podatke o nasprotnih strankah, ki jih pošiljajo ECB, takoj ko se seznanijo s spremembo enega ali več atributov podatkov. To velja za rezidenčne in nerezidenčne nasprotne stranke.

4. Čeprav NCB lahko odločijo, da od posameznih poročevalskih enot nekaterih atributov referenčnih podatkov o nasprotnih strankah ne bodo zbirale, npr. kadar ima atribut v tabelah 2 in 3 v Prilogi III k Uredbi (EU) 2016/867 (ECB/2016/13) oznako „N“, NCB v skladu s členom 9(1) Uredbe (EU) 2016/867 (ECB/2016/13) v register RIAD vedno poročajo identifikacijsko oznako pravnega subjekta ( legal entity identifier – LEI), ne glede na vlogo nasprotne stranke in državo, katere rezident je. Če nasprotni stranki oznaka LEI ni bila dodeljena, NCB poročajo nacionalno identifikacijsko oznako s seznama nacionalnih identifikacijskih oznak, ki je objavljen na spletni strani ECB kot priloga k priročniku za poročanje AnaCredit.

5. Poleg obveznih identifikacijskih oznak subjektov, ki se zahtevajo po Uredbi (EU) 2016/867 (ECB/2016/13), NCB poročajo v register RIAD vse druge razpoložljive nacionalne identifikacijske oznake za posamezno nasprotno stranko, pod pogojem, da se te informacije lahko uporabijo v skladu z ureditvijo zaupnosti iz Uredbe (ES) št. 2533/98.

6. Nacionalnim centralnim bankam ni treba v register RIAD poročati nobenih referenčnih informacij o nasprotni stranki, če je ta nasprotna stranka uvrščena na seznam mednarodnih organizacij, ki je objavljen na spletni strani ECB kot priloga k priročniku za poročanje AnaCredit in ga ECB v sodelovanju z NCB redno posodablja. V teh primerih NCB za identifikacijo mednarodne organizacije pri pošiljanju podatkov o kreditih ECB uporabi samo pravilno kodo RIAD. To velja tudi za nasprotne stranke na seznamu MFI, razen kadar je nasprotna stranka v vlogi dolžnika; v tem primeru NCB izpolnijo splošne zahteve za poročanje referenčnih podatkov o nasprotnih strankah.

Člen 10

Odgovornost NCB za identifikacijo rezidenčnih nasprotnih strank, ki so registrirane v registru RIAD

1. NCB so odgovorne za enolično identifikacijo vseh rezidenčnih nasprotnih strank v registru RIAD in sprejmejo vse možne ukrepe, s katerimi preprečijo, da bi se dva različna zapisa ali več različnih zapisov v registru RIAD nanašalo na isto rezidenčno nasprotno stranko.

2. Podrobne informacije o dejanjih, ki jih morajo NCB izvršiti za zagotovitev enolične identifikacije nasprotnih strank v registru RIAD in upravljanje njihovih referenčnih podatkov, so navedene v Prilogi I.

3. Ko se rezidenčna nasprotna stranka registrira v registru RIAD z začasno kodo RIAD, pristojna NCB najpozneje do zadnjega delovnega dne drugega meseca po datumu, ko od centralne storitve za identifikacijo prejme seznam možnih dvojnikov, oceni, ali je nova začasna nasprotna stranka dvojnik obstoječe rezidenčne nasprotne stranke ali resnično nova nasprotna stranka. V prvem primeru, tj. če se ugotovi ujemanje, pristojna NCB izbere pravo ujemanje s prejetega seznama in s tem razveljavi (zamrzne) novo začasno nasprotno stranko v korist ustrezne obstoječe rezidenčne nasprotne stranke (živa nasprotna stranka). V drugem primeru, tj. če ni ujemanja, pristojna NCB novi začasni nasprotni stranki dodeli uradno kodo RIAD.

4. Pri odpravljanju podvajanja NCB najprej rešijo primere, ki vključujejo nove začasne rezidenčne nasprotne stranke z največjimi izpostavljenostmi po podatkih o kreditih, ki se poročajo ECB.

5. NCB uporabijo vse razpoložljive informacije na nacionalni ravni, da zagotovijo, kolikor je mogoče, da so referenčne informacije o rezidenčnih nasprotnih strankah, ki se registrirajo v registru RIAD, popolne, točne in posodobljene. NCB zato ocenijo vse zanesljive vire informacij, pod pogojem, da se te informacije lahko uporabijo v skladu z ureditvijo zaupnosti iz Uredbe (ES) št. 2533/98, z namenom, da v register RIAD vnesejo najboljše možne referenčne informacije o vseh zadevnih nasprotnih strankah.

6. V primeru nasprotnih strank, ki so rezidenti države, v kateri ni pristojne NCB, ki bi zagotavljala referenčne podatke o nasprotnih strankah, si ECB v razumnih mejah prizadeva zagotoviti enolično identifikacijo in referenčne podatke za te nasprotne stranke na podlagi razpoložljivih informacij, pri čemer sledi dejanjem, ki se zahtevajo od „pristojne NCB/ECB“ v Prilogi I k tej smernici. Pri tem ECB najprej reši primere, ki vključujejo nasprotne stranke z največjimi izpostavljenostmi po informacijah, ki so na razpolago v zbirki podatkov AnaCredit.

7. Register RIAD za vsako nasprotno stranko izračuna končni zapis vsakega atributa podatkov po vnaprej določenih pravilih za združevanje, pri čemer določi prednostni vrstni red vseh možnih predloženih virov podatkov. Če NCB ocenijo, da standardna pravila za združevanje (določitev vrstnega reda vseh možnih virov), ki jih je določila ECB, niso ustrezna, določijo in pisno sporočijo ECB pravila za združevanje, ki se bodo v registru RIAD uporabljala za izračun končnega zapisa referenčnih podatkov za vse rezidenčne nasprotne stranke. Pristojna NCB lahko za vsak atribut referenčnih podatkov o nasprotnih strankah določi drugačno metodo in to metodo po potrebi občasno spreminja.

8. NCB zagotovijo, da sta seznam nacionalnih identifikacijskih oznak in seznam pravnih oblik, ki sta objavljena na spletni strani ECB kot priloga k priročniku za poročanje AnaCredit, za njihovo državo članico posodobljena. NCB pravočasno pisno obvestijo ECB o vsaki spremembi, za katero menijo, da je potrebna.







POGLAVJE IV

POSTOPKI IN STANDARDI ZA POŠILJANJE V REGISTER RIAD

Člen 11

Dodelitev kode RIAD

1. NCB ob prvi registraciji v registru RIAD vsaki rezidenčni nasprotni stranki dodelijo uradno kodo RIAD in nerezidenčnim nasprotnim strankam začasno kodo RIAD v zahtevani obliki.

2. NCB zagotovijo, da so kode RIAD, ki jih dodelijo rezidenčnim in nerezidenčnim nasprotnim strankam, izključne, tj. da niso povezane z več kot eno nasprotno stranko, in da se v času ne spreminjajo.

3. NCB so odgovorne za dodelitev uradne kode RIAD vsem rezidenčnim nasprotnim strankam, ki jih je izvorna NCB ali ECB najprej registrirala v registru RIAD z začasno kodo RIAD.

4. ECB obvesti NCB poročevalskih držav članic, če se spremeni koda RIAD nasprotne stranke, ne glede na državo, katere rezident je. NCB uporabijo veljavno kodo RIAD za vse nasprotne stranke od dneva, ko se pošljejo naslednji podatki o kreditih in referenčni podatki o nasprotnih strankah.

Člen 12

Standardi za pošiljanje v zvezi z registrom RIAD

1. NCB za pošiljanje referenčnih podatkov o nasprotnih strankah ECB uporabijo register RIAD. Vsako redno nalaganje informacij se organizira v obliki prenosa datotek prek standardne rešitve ESCB. Za manjše količine podatkov lahko NCB namesto tega obdelajo sporočila o potrditvi prejema ali posodobijo atribute prek omrežja.

2. Da se čim bolj zmanjša število operativnih napak ter zagotovita točnost in skladnost posodobitev, ki se poročajo v register RIAD, NCB pred pošiljanjem podatkov ECB izvedejo preverjanja veljavnosti, ki ustrezajo zadevnim specifikacijam za izmenjavo podatkov.

▼M2

Člen 13

Potrditev prejema in potrditev napake

1. ECB po prejemu posodobitev, navedenih v členu 12, brez odlašanja izvede preverjanja, da preveri kakovost predloženih informacij, in zagotovi NCB potrditve prejema in potrditve napak, navedene v členu 9 Smernice Evropske centralne banke (EU) 2018/876 (ECB/2018/16) ( 3 ).

2. NCB zagotovijo, da se popravki pošljejo ECB v skladu s členom 19.

▼B

Člen 14

Prvo pošiljanje referenčnih podatkov o nasprotnih strankah v register RIAD

1. NCB pošljejo ECB prvi niz referenčnih podatkov o nasprotnih strankah najpozneje šest mesecev pred prvim pošiljanjem podatkov o kreditih v skladu s členom 2(2) Uredbe (EU) 2016/867 (ECB/2016/13) in si v razumnih mejah prizadevajo, da to storijo pred zadevnim rokom, določenem v členu 7(2) te smernice.

2. Kar zadeva vsebino prvega pošiljanja referenčnih podatkov o nasprotnih strankah iz odstavka 1, NCB pošljejo najmanj referenčne podatke o nasprotnih strankah, za katere se lahko na podlagi razpoložljivih informacij razumno oceni, da so pomembni.

3. Za prvo pošiljanje referenčnih podatkov o nasprotnih strankah ECB iz odstavka 1 se uporabljajo enaki minimalni skupni standardi za prenos, točnost, vsebinsko skladnost in popravke, kot so določeni v Prilogi V k Uredbi (EU) 2016/867 (ECB/2016/13).

4. Kjer je relevantno, prvi niz referenčnih podatkov o nasprotnih strankah, ki jih poročajo NCB, obsega naslednje atribute podatkov: (a) identifikacijska oznaka nasprotne stranke (koda RIAD); (b) oznaka LEI; (c) če oznaka LEI ni na voljo, nacionalna identifikacijska oznaka s seznama nacionalnih identifikacijskih oznak, ki je objavljen na spletni strani ECB, sestavljena iz dveh različnih spremenljivk: vrste identifikacijske oznake (ali po potrebi njenega opisa) in ustrezne kode (razen če je vrsta identifikacijske oznake „ni relevantno“); (d) ime; (e) naslov: država; (f) naslov: mesto/vas; (g) naslov: ulica; (h) pravna oblika; (i) institucionalni sektor.

5. Dejanski seznam atributov referenčnih podatkov, ki jih NCB predložijo za posamezno nasprotno stranko pri prvem pošiljanju referenčnih podatkov o nasprotnih strankah v register RIAD, se lahko razlikuje glede na relevantnost različnih atributov za posebno vlogo in kategorijo nasprotne stranke, kakor je opisano v tabelah 2 in 3 v Prilogi III k Uredbi (EU) 2016/867 (ECB/2016/13).







POGLAVJE V

ZBIRANJE PODATKOV O KREDITIH IN REFERENČNIH PODATKOV O NASPROTNIH STRANKAH S STRANI NCB

Člen 15

Odstopanja in manj pogosto poročanje

1. Za potrebe člena 16(1) in (2) Uredbe (EU) 2016/867 (ECB/2016/13) NCB pri izračunavanju skupnega neporavnanega zneska posojil vsem sektorjem, ki ga v skladu z Uredbo (EU) št. 1071/2013 (ECB/2013/33) poročajo vse poročevalske enote, ki so rezidenti poročevalske države članice, upoštevajo samo skupni neporavnani znesek posojil vseh poročevalskih enot, zajetih v dejanski poročevalski populaciji iz člena 3(1) Uredbe (EU) 2016/867 (ECB/2016/13), vključno s skupnim neporavnanim zneskom posojil vseh poročevalskih enot, ki se jim odobri odstopanje. Da ne bi bilo dvoma, NCB ne upošteva skupnega neporavnanega zneska posojil tujih podružnic, ki niso rezidenti poročevalske države članice te NCB.

2. Za potrebe člena 16(2) Uredbe (EU) 2016/867 (ECB/2016/13) NCB pri omogočanju majhnim poročevalskim enotam, da podatke o kreditih, ki se nanašajo na referenčne datume poročanja pred 1. januarjem 2021, poročajo četrtletno namesto mesečno, upoštevajo skupni prispevek: (a) majhnih poročevalskih enot, ki se jim odobri odstopanje v skladu s členom 16(1) Uredbe (EU) 2016/867 (ECB/2016/13), in (b) poročevalskih enot, ki izpolnjujejo pogoje za četrtletno poročanje v skladu s členom 16(2) Uredbe (EU) 2016/867 (ECB/2016/13), k skupnemu neporavnanemu znesku posojil, ki ga v skladu z Uredbo (EU) št. 1071/2013 (ECB/2013/33) poročajo vse poročevalske enote, ki so rezidenti poročevalske države članice, ter zagotovijo, da ta skupni prispevek ne presega 4 %.

3. V skladu s členoma 6(3) in 16(3) Uredbe (EU) 2016/867 (ECB/2016/13) lahko zadevna NCB poročevalskim enotam, ki so tuje podružnice v poročevalski državi članici, odobri odstopanja v obsegu, kolikor lahko NCB iz drugih virov pridobijo podatke, ki izpolnjujejo zahteve glede kakovosti in rokov iz člena 14(3) navedene uredbe. Pravica NCB, da odobrijo taka odstopanja, je odvisna od uskladitve med zadevnimi NCB na podlagi ureditve za izognitev dvojnemu poročanju v skladu s členom 6 te smernice. Da ne bi bilo dvoma, se poročevalska enota, ki ji je odobreno odstopanje v skladu s členom 16(3), ne šteje za majhno poročevalsko enoto, ki ji je odobreno odstopanje v skladu s členom 16(1), ali majhno poročevalsko enoto, ki lahko poroča četrtletno ali mesečno v skladu s členom 16(2).

4. Zadevne NCB lahko pri izvajanju pooblastil iz člena 16(1) Uredbe (EU) 2016/867 (ECB/2016/13) majhnim poročevalskim enotam odobrijo odstopanja, ki zajemajo nekatere ali vse zahteve za poročanje, vključno s tistimi, ki se nanašajo izključno na določene opazovane enote, ki so del poročevalske enote, ki je pravni subjekt.

Člen 16

Sodelovanje s pristojnimi organi

1. Kadar je vse podatke iz Uredbe (EU) 2016/867 (ECB/2016/13) ali del teh podatkov mogoče pridobiti od pristojnih organov, ki niso NCB, ter se ti podatki lahko uporabijo v obsegu in za namene, določene v Uredbi Sveta (ES) št. 2533/98, lahko NCB s temi organi vzpostavijo ustrezno ureditev sodelovanja, da zagotovijo stalno strukturo za prejemanje teh podatkov.

2. NCB zagotovijo, da podatki iz odstavka 1 izpolnjujejo zahteve iz Uredbe (EU) 2016/867 (ECB/2016/13), preden jih pošljejo ECB.

▼M1







POGLAVJE Va

OKVIR ZA POVRATNI TOK INFORMACIJ ANACREDIT

Člen 16a

Sodelovanje in prekinitev sodelovanja v okviru za povratni tok informacij AnaCredit

1. NCB lahko sodeluje v okviru za povratni tok informacij AnaCredit na prostovoljni podlagi. NCB, ki so navedene na seznamu v Prilogi IV, postanejo sodelujoče NCB za namene te smernice na datum, naveden v tej prilogi.

2. NCB, ki ni navedena na seznamu v Prilogi IV, lahko zaprosi za sodelovanje v okviru za povratni tok informacij AnaCredit tako, da Svetu ECB predloži predhodno pisno obvestilo, v katerem navede datum, ko želi postati sodelujoča NCB. NCB se vključi na seznam v Prilogi IV s tehnično spremembo te priloge in, kjer je potrebno, Priloge III v skladu s členom 20.

Za namene tega odstavka tehnična sprememba obsega vključitev imena NCB in datuma, ko postane sodelujoča NCB, na seznam v Prilogi IV ter, kjer je potrebno, specifikacijo tistih atributov podatkov v nizu podatkov pri povratnem toku informacij ECB, v zvezi s katerimi NCB ne soglaša z izmenjavo povezanih podatkov za potrebe zagotavljanja povratnih tokov informacij do poročevalskih enot v skladu s členom 16c, v Prilogi III.

3. Sodelujoča NCB lahko zahteva spremembo svoje specifikacije atributov podatkov, kakor je navedena v drugem pododstavku odstavka 2. Sprememba začne učinkovati po tehnični spremembi Priloge III v skladu s členom 20.

4. Sodelujoča NCB lahko prekine svoje sodelovanje v okviru za povratni tok informacij AnaCredit tako, da Svetu ECB predloži pisno obvestilo z najmanj devetdesetdnevnim odpovednim rokom. Prekinitev začne učinkovati po tehnični spremembi Priloge IV in, kjer je potrebno, Priloge III v skladu s členom 20. Prekinitev sodelovanja ne posega v nadaljevanje in obstoj pravic in obveznosti vsake druge NCB, ki obstajajo na datum začetka učinkovanja take prekinitve ali so obstajale pred tem datumom.

Člen 16b

Zahteve za sodelovanje v okviru za povratni tok informacij AnaCredit

V okviru za povratni tok informacij AnaCredit morajo sodelujoče NCB:

(a) soglašati, da NCB prejemnice za potrebe povratnega toka informacij izmenjujejo s svojimi rezidenčnimi poročevalskimi enotami vsaj minimalni niz podatkov, in

(b) uvesti ureditev, da se v povratni tok informacij, ki ga zagotavljajo do rezidenčnih poročevalskih enot, vključijo vsaj podatki o kreditih in referenčni podatki o nasprotnih strankah, ki ustrezajo atributom podatkov v minimalnem nizu podatkov v zvezi z instrumentom, ki se nanaša na dolžnika ali potencialnega dolžnika. NCB, ki ne izpolnjujejo teh zahtev, ne morejo sodelovati v okviru za povratni tok informacij AnaCredit.

Člen 16c

Izmenjava podatkov, ki ustrezajo spremenljivim atributom

1. Sodelujoča NCB se lahko po lastni presoji odloči, da v zvezi s katerim koli spremenljivim atributom ne soglaša s tem, da ga NCB prejemnice vključijo med podatke, ki jih izmenjujejo s svojimi rezidenčnimi poročevalskimi enotami, za potrebe zagotavljanja povratnega toka informacij. Odločitve sodelujočih NCB so navedene v Prilogi III. NCB prejemnica takih spremenljivih atributov ne sme vključiti med podatke, ki jih izmenjuje s svojimi rezidenčnimi poročevalskimi enotami, za potrebe zagotavljanja povratnega toka informacij.

2. Če se sodelujoča NCB odloči, da v zvezi z enim ali več spremenljivimi atributi ne soglaša, da jih NCB prejemnice vključijo med podatke, ki jih izmenjujejo s svojimi rezidenčnimi poročevalskimi enotami, za potrebe zagotavljanja povratnega toka informacij, ta sodelujoča NCB ne sme zagotoviti enakega niza podatkov, ki jih zbirajo druge sodelujoče NCB, svojim poročevalskim enotam.

3. Ob upoštevanju odstavkov 1 in 2 se lahko NCB prejemnica po lastni presoji odloči, ali bo posamezen spremenljivi atribut vključila med podatke, ki jih izmenjuje s svojimi rezidenčnimi poročevalskimi enotami, ali ne.

4. Če je NCB v skladu s členom 6 te smernice odgovorna, da poroča ECB podatke o kreditih in referenčne podatke o nasprotnih strankah v zvezi s tujo podružnico v poročevalski državi članici, lahko podatke, ki ustrezajo spremenljivim atributom, ki se nanašajo na to tujo podružnico v poročevalski državi članici, zagotovi rezidenčni poročevalski enoti, za potrebe zagotavljanja povratnega toka informacij, sodelujoča NCB v državi članici, katere rezident je tuja podružnica v poročevalski državi članici, ali sodelujoča NCB v državi članici, v kateri ima tuja podružnica v poročevalski državi članici sedež podjetja.

Člen 16d

Pošiljanje podatkov s strani ECB

▼M2

1. ECB pred ustreznim datumom začetka sodelovanja, navedenim v Prilogi IV, pošlje niz podatkov pri povratnem toku informacij ECB vsaki NCB, navedeni na seznamu v Prilogi IV, za namene preizkušanja. Ti podatki se uporabijo samo za namene preizkušanja ureditve, navedene v členu 16b(b), pred uvedbo te ureditve na datum začetka sodelovanja zadevne NCB in v skladu s členom 16e(9).

NCB ne uporabijo podatkov, ki jih prejmejo od ECB za namene povratnega toka informacij iz člena 16e, dokler zadevna NCB ne postane sodelujoča NCB in dokler ne prejme prvega niza podatkov pri povratnem toku informacij ECB, ki vsebuje podatke, ki se nanašajo na zadnji dan v mesecu, v katerem se začne sodelovanje.

2. ECB od ustreznega datuma začetka sodelovanja, navedenega v Prilogi IV, pošlje niz podatkov pri povratnem toku informacij ECB vsaki NCB prejemnici v okviru rednega pošiljanja, takoj ko se ustvari zlata kopija. Prvi niz podatkov pri povratnem toku informacij ECB se omeji na podatke, ki se nanašajo na referenčni datum na zadnji dan v mesecu, v katerem se začne sodelovanje. Vsak naslednji niz podatkov pri povratnem toku informacij ECB se omeji na: (a) podatke, ki se nanašajo na zadnji razpoložljivi referenčni datum; (b) podatke, zabeležene na največ 12 referenčnih datumov pred pošiljanjem niza podatkov pri povratnem toku informacij ECB.

Za namene točke (b) se podatki, ki se nanašajo na referenčne datume pred referenčnim datumom na zadnji dan meseca, v katerem se začne sodelovanje, izključijo.

▼M1

3. Vsak niz podatkov pri povratnem toku informacij ECB, ki se pošlje v okviru rednega pošiljanja, se nanaša samo na instrumente, pri katerih je vsaj en dolžnik pravni subjekt ali del pravnega subjekta in izpolnjuje enega od naslednjih pogojev: (a) dolžnik je rezident države članice NCB prejemnice in podatke o kreditih, ki se nanašajo na tega dolžnika, poroča ECB najmanj ena druga sodelujoča NCB; (b) dolžnik ni rezident države članice NCB prejemnice in podatke o kreditih, ki se nanašajo na tega dolžnika, poročata ECB NCB prejemnica in najmanj ena druga sodelujoča NCB; (c) dolžnik je stranka pri instrumentu, ki ga je odobrila tuja podružnica v poročevalski državi članici ali je bil odobren pri njej, kadar je ta tuja podružnica v poročevalski državi članici ali sedež podjetja te tuje podružnice v poročevalski državi članici rezident države članice NCB prejemnice ter podatke o kreditih in referenčne podatke o nasprotnih strankah, ki se nanašajo na tega dolžnika, poroča ECB druga NCB, ki je v skladu s členom 6 odgovorna, da ECB poroča podatke o kreditih in referenčne podatke o nasprotnih strankah za to tujo podružnico v poročevalski državi članici.

▼M2

4. ECB pošlje NCB prejemnicam popravke, ki jih prejme v skladu s členom 19 in se nanašajo na informacije, vključene v redno pošiljanje.

▼M1

5. Sodelujoča NCB lahko pošlje ECB občasno zahtevo, ki se nanaša na potencialnega dolžnika, ki je zaprosil za instrument pri poročevalski enoti ali kateri koli njeni opazovani enoti in je rezident države članice sodelujoče NCB, ki je vložila zahtevo.

6. ECB pošlje niz podatkov pri povratnem toku informacij ECB, ki se nanaša na zadevnega potencialnega dolžnika, sodelujoči NCB, ki je vložila zahtevo, kot odziv na občasno zahtevo, pod pogojem, da se občasna zahteva nanaša na potencialnega dolžnika, čigar podatki se poročajo ECB.

7. ECB se odzove na občasno zahtevo do konca delovnega dne, ki sledi dnevu, v katerem je bila občasna zahteva prejeta.

8. ECB zagotovi, da so informacije, ki se pošljejo v skladu s tem členom, enake tistim, ki jih NCB pošljejo ECB, in da se informacije, ki se pošljejo vsaki NCB prejemnici, nanašajo samo na instrumente v zvezi z dolžniki ali potencialnimi dolžniki, določenimi v odstavku 3 ali 5.

Člen 16e

Izmenjava podatkov med NCB prejemnicami in poročevalskimi enotami ter veljavne omejitve

1. NCB prejemnica ima pravico, da podatke, ki jih prejme od ECB v skladu s členom 16d, uporabi za potrebe povratnega toka informacij v skladu z določbami tega člena.

2. Povratni tok informacij, kakor je naveden v odstavku 1, lahko NCB prejemnica vzpostavi z rezidenčnimi poročevalskimi enotami, vključno z majhnimi poročevalskimi enotami, ki jim je odobreno odstopanje v skladu s členom 16(1) Uredbe (EU) 2016/867 (ECB/2016/13), in poročevalskimi enotami, ki poročajo podatke manj pogosto v skladu s členom 16(2) Uredbe (EU) 2016/867 (ECB/2016/13).

3. Podatki, ki se uporabijo pri povratnih tokovih informacij, vključujejo vsaj minimalni niz podatkov. Podatki, ki se uporabijo pri povratnih tokovih informacij, lahko vključujejo tudi podatke, ki ustrezajo spremenljivim atributom, pod pogojem, da NCB prejemnice izločijo podatke, ki jih zbirajo druge sodelujoče NCB, kadar te druge sodelujoče NCB niso soglašale z izmenjavo takih podatkov v skladu s členom 16c.

▼M2

4. Za namene tega poglavja NCB prejemnice s poročevalskimi enotami ne izmenjujejo: (a) podatkov o kreditih ali referenčnih podatkov o nasprotnih strankah, ki so zunaj obsega zadnjega niza podatkov pri povratnem toku informacij ECB, ki ga je NCB prejela; (b) operativnih atributov v nizu podatkov pri povratnem toku informacij ECB; (c) informacij o instrumentih, pri katerih sta dolžnik in upnik del istega pravnega subjekta.

▼M1

5. Sodelujoča NCB lahko označi posamezne informacije na ravni instrumenta, ki jih zaradi omejitev v nacionalni zakonodaji ali zaradi kakovosti informacij začasno ni mogoče uporabiti za potrebe povratnega toka informacij. Podatki, ki jih ECB pošlje NCB prejemnicam, morajo vključevati tako oznako. NCB prejemnica označenih informacij ne sme vključiti v povratne tokove informacij do svojih rezidenčnih poročevalskih enot.

6. Sodelujoče NCB podatkov, ki jih zbirajo NCB, ki ne sodelujejo v okviru za povratni tok informacij AnaCredit, ne smejo uporabiti za namen vzpostavitve ali ohranitve povratnega toka informacij, razen v skladu s členom 11(5) Uredbe (EU) 2016/867 (ECB/2016/13), kjer se šteje, da nesodelujoča NCB ni onemogočila dostopa za ta namen v skladu s členom 6(5), ali gre za informacije o institucionalni enoti poročevalske enote s sedežem v poročevalski državi članici, ki jih lahko zadevna NCB poročevalske enote vedno uporabi za povratne tokove informacij, ne glede na to, kje je institucionalna enota rezident.

7. NCB prejemnica lahko s svojimi rezidenčnimi poročevalskimi enotami izmenjuje podatke, ki jih prejme od ECB, v skladu s tem členom; podatke lahko zagotavlja na enaki stopnji podrobnosti, kot velja pri pošiljanju podatkov od ECB, ali na bolj agregirani ravni.

8. Pri zagotavljanju povratnih tokov informacij do poročevalskih enot NCB prejemnice zagotovijo, da opazovanih enot, poročevalskih enot, upnikov, izvajalcev servisiranja in originatorjev, v zvezi s katerimi je ECB poslala informacije NCB prejemnicam, ni mogoče identificirati.

9. NCB prejemnice obravnavajo informacije, ki jih prejmejo od ECB, v skladu z nacionalnim pravnim okvirom o zaupnosti podatkov in členi 8 do 8c Uredbe (ES) št. 2533/98.

10. NCB prejemnica obvesti svojo rezidenčno poročevalsko populacijo, da v skladu s členom 11 Uredbe (EU) 2016/867 (ECB/2016/13) velja naslednje: (a) poročevalske enote morajo uporabiti podniz podatkov o kreditih in referenčnih podatkov o nasprotnih strankah, ki jih prejmejo v okviru povratnih tokov informacij in jih zbirajo druge sodelujoče NCB, izključno za upravljanje kreditnega tveganja in izboljšanje kakovosti kreditnih informacij, ki so jim na voljo v zvezi s sedanjimi ali predvidenimi instrumenti; (b) poročevalske enote ne smejo izmenjevati podnizov podatkov, navedenih v točki (a), z drugimi strankami ali tržnimi ponudniki, razen kadar je izmenjava podatkov s tržnimi ponudniki dovoljena v skladu s členom 11 Uredbe (EU) 2016/867 (ECB/2016/13); (c) brez poseganja v diskrecijsko pravico NCB pri zagotavljanju dostopa do določenih podatkov o kreditih poročevalski enoti v okviru povratnega toka informacij se lahko tak dostop začasno onemogoči, kadar poročevalska enota ni izpolnila svojih obveznosti statističnega poročanja po Uredbi (EU) 2016/867 (ECB/2016/13), zlasti glede kakovosti in točnosti podatkov, ali kadar poročevalska enota ni izpolnila svojih obveznosti iz točke (a) ali (b). V teh primerih mora NCB prejemnica obvestiti poročevalsko enoto, da je njen dostop do povratnega toka informacij začasno onemogočen; in (d) poročevalske enote morajo varovati zaupnost podniza podatkov, navedenega v točki (a), v skladu z dobro prakso ter v skladu z veljavnim nacionalnim pravom in pravom Unije.

Člen 16f

Odgovornost sodelujočih NCB za zagotavljanje dostopa do podatkov

1. NCB prejemnica je izključno odgovorna za vzpostavitev povratnega toka informacij ali drugih informacijskih storitev od svojih centralnih registrov kreditov do poročevalskih enot, vključno s postopkom za zagotovitev dostopa do podatkov poročevalskim enotam in zagotavljanje, da poročevalske enote izpolnjujejo zahteve iz člena 16e.

2. Kadar so pravni subjekti ali deli pravnih subjektov, glede katerih se poročajo podatki o kreditih, upravičeni dostopati do teh podatkov ali zahtevati popravek in/ali izbris teh podatkov, vključno s primeri, ko se ti podatki zagotovijo poročevalskim enotam za potrebe povratnega toka informacij ali druge informacijske storitve od zadevnega centralnega registra kreditov, mora zadevna NCB uvesti postopke za (a) zagotovitev dostopa do podatkov, (b) zahtevanje, da poročevalske enote popravijo nepravilne podatke, in (c) obveščanje poročevalskih enot o tem, s kom so bile informacije izmenjane.

3. V primeru zahtevkov v zvezi z informacijami, ki so vključene v povratne tokove informacij in izvirajo iz pošiljanja podatkov, ki ga je izvedla druga NCB, se NCB, ki je prejela zahtevek, poveže z NCB, ki je poslala podatke ECB, in nato skupaj proučita pravilnost informacij in pripravita odgovor na zahtevek dolžnika.

▼B







POGLAVJE VI

UPRAVLJANJE KAKOVOSTI PODATKOV

▼M2

Člen 17

Pošiljanje

1. NCB pošljejo statistične informacije, ki se poročajo v skladu s to smernico, elektronsko na način, ki ga določi ECB. Oblika statističnega sporočila za to elektronsko izmenjavo statističnih informacij je oblika, dogovorjena v ESCB.

2. Kadar se odstavek 1 ne uporablja, lahko NCB s predhodnim soglasjem ECB uporabijo drug način pošiljanja statističnih informacij.

▼B

Člen 18

Upravljanje kakovosti podatkov

1. Brez poseganja v pravice preverjanja, ki jih ima ECB po Uredbi (ES) št. 2533/98 in Uredbi (EU) 2016/867 (ECB/2016/13), NCB spremljajo in zagotavljajo kakovost in zanesljivost podatkov o kreditih in referenčnih podatkov o nasprotnih strankah, danih na razpolago ECB, ter v okviru splošnega upravljanja kakovosti podatkov tesno sodelujejo z ECB.

2. NCB določijo pogoje, zaradi katerih zavrnejo podatke, ki jih prejmejo od poročevalskih enot.

3. NCB spremljajo opazovane enote, za katere so bile informacije zavrnjene, in napredek od enega obdobja poročanja do naslednjega. NCB obvestijo ECB o rezultatih tega spremljanja.

4. NCB zagotavljajo, preverjajo in ohranjajo kakovost podatkov o kreditih in referenčnih podatkov o nasprotnih strankah, da zagotovijo: (i) kakovost agregiranih izhodnih podatkov; (ii) skladnost podatkov o kreditih in referenčnih podatkov o nasprotnih strankah ter (iii) skladnost z drugimi statistikami. Zlasti NCB pred pošiljanjem podatkov o kreditih in referenčnih podatkov o nasprotnih strankah ECB preverijo, da: (a) datoteke, ki se pošljejo ECB, izpolnjujejo tehnične specifikacije za pošiljanje ECB; (b) je vsak zapis enolično identificiran; (c) je identifikacijska oznaka pogodbe enolična za vsako pogodbo, ki ustvarja kreditno tveganje za isto opazovano enoto, in se nikoli ponovno ne uporabi za identifikacijo druge pogodbe z isto opazovano enoto; (d) je vsaka identifikacijska oznaka instrumenta enolična za vsako pogodbo opazovane enote in se nikoli ponovno ne uporabi za identifikacijo drugega instrumenta za isto pogodbo in opazovano enoto; (e) je identifikacijska oznaka zavarovanja enolična za vsako zavarovanje, ki ga prejme ista opazovana enota, in se nikoli ponovno ne uporabi za identifikacijo drugega zavarovanja iste opazovane enote; (f) so podatki o kreditih in referenčni podatki o nasprotnih strankah, ki se pošljejo, popolni in skladni; ▼M2 (g) so vsi instrumenti povezani z nasprotnimi strankami, ki so registrirane v sistemu RIAD in označene z ustrezno identifikacijsko oznako nasprotne stranke (kodo RIAD) na podlagi informacij, ki jih zagotovijo poročevalske enote. ▼B

5. NCB, ki pošiljajo podatke iz predloge 1 ali predloge 2 v Prilogi I k Uredbi (EU) 2016/867 (ECB/2016/13), pred pošiljanjem podatkov o kreditih ECB preverijo in zagotovijo, da so za vsak instrument, ki se poroča za vsako z instrumentom povezano nasprotno stranko, zahtevani referenčni podatki o nasprotnih strankah za vse nasprotne stranke registrirani v registru RIAD.

6. Podatki o kreditih in referenčni podatki o nasprotnih strankah, ki jih NCB pošiljajo, morajo biti skladni s podatki, ki se hranijo v nacionalnih zbirkah podatkov zaradi upravljanja kakovosti podatkov na nacionalni ravni.

7. Kadar dve NCB pošiljata ECB podatke o kreditih za opazovane enote, ki so tuje podružnice v poročevalski državi članici, v skladu s členom 6, je vsaka NCB odgovorna za kakovost podatkov, ki jih poroča. Zlasti če dve NCB uredita razdelitev odgovornosti za sekundarno poročanje, zadevni NCB zagotovita, da so podatki o kreditih in referenčni podatki o nasprotnih strankah, ki jih poroča ena NCB, skladni s tistimi, ki jih poroča druga NCB. Potem ko se informacije naložijo v zbirko podatkov AnaCredit, ECB zato zadevnim NCB pošlje prejete informacije, da se zagotovi, da so podatki o kreditih in referenčni podatki o nasprotnih strankah, ki se poročajo vsaki od njiju, skladni.

8. NCB preverijo skladnost in točnost podatkov o kreditih in referenčnih podatkov o nasprotnih strankah tako, da jih primerjajo z drugimi nizi podatkov, ki se zbirajo na nacionalni ravni po nacionalnem pravu ali pravu Unije, ko so ti na razpolago. NCB upoštevajo razlike v metodologiji in rokih za nize podatkov, ki se uporabijo za oceno kakovosti podatkov v zbirki podatkov AnaCredit.

9. Za vsako pošiljanje podatkov o kreditih za opazovano enoto, referenčni datum poročanja in vrsto poročanja, tj. atribute mesečnih podatkov v predlogah 1 in 2 v Prilogi I k Uredbi (EU) 2016/867 (ECB/2016/13) ter atribute četrtletnih podatkov v predlogi 2 v Prilogi I k navedeni uredbi, AnaCredit nacionalni centralni banki, ki je poslala informacije, samodejno pošlje sporočilo o potrditvi, v katerem se navede, ali je sistem datoteko naložil ali zavrnil. V primeru zavrnitve se v sporočilu navede razlog za zavrnitev.

10. ECB podatke o kreditih in referenčne podatke o nasprotnih strankah oceni z uporabo niza preverjanj veljavnosti, v tesnem sodelovanju z NCB. Ocenjevanje se izvede pravočasno. ECB in NCB lahko skupaj usklajujejo ukrepe za upravljanje kakovosti podatkov, pri čemer upoštevajo pomembnost razlik med merili za upravljanje kakovosti podatkov in cilji upravljanja kakovosti podatkov, in sicer na nacionalni ravni in na ravni euroobmočja.

11. Za vsako pošiljanje podatkov o kreditih za opazovano enoto, referenčni datum poročanja in vrsto poročanja, ki se naloži v zbirko podatkov AnaCredit, se prek AnaCredit samodejno pošlje sporočilo o potrditvi z rezultati preverjanj veljavnosti. V tem sporočilu se navedejo podatki, ki niso prestali preverjanj veljavnosti AnaCredit, in preverjanje veljavnosti, zaradi katerega je prišlo do napake.

12. Če je opazovana enota tuja podružnica v poročevalski državi članici in za opazovano enoto informacije poročata dve NCB: (a) se sporočila iz odstavka 11 pošljejo tema NCB in (b) je vsaka NCB odgovorna za kakovost podatkov, ki se nanaša na informacije v predlogi. Zlasti je vsaka NCB odgovorna za preverjanja veljavnosti, s katerimi se preverjata skladnost in celovitost poročanih informacij v predlogah 1 in 2 v Prilogi I k Uredbi (EU) 2016/867 (ECB/2016/13). Za ta namen vsaka NCB zagotovi pravilnost poročanih informacij v predlogi, za katero je odgovorna.

▼M2

13. NCB vzpostavijo in spremljajo mehanizme, ki so potrebni, da poročevalske enote pregledajo in popravijo podatke o kreditih in referenčne podatke o nasprotnih strankah, ki niso skladni z zahtevami glede upravljanja kakovosti podatkov AnaCredit, tako da lahko NCB pošljejo popravke v skladu s členom 19.

▼B

14. Za spremljanje izvajanja ustreznih postopkov za zbiranje, preverjanje, obdelovanje in izkazovanje informacij, s katerimi se zagotavlja kakovost zbranih podatkov, ECB in NCB vsaki dve leti predložijo poročilo o kakovosti Svetu ECB. Poročila o kakovosti obsegajo podatke o kreditih in referenčne podatke o nasprotnih strankah ter dajejo tudi informacije o metodah in postopkih, ki so jih NCB vzpostavile za enolično identifikacijo rezidenčnih nasprotnih strank. Prvo poročilo o kakovosti se pripravi decembra 2020 za referenčni datum poročanja september 2020.

▼M2

Člen 19

Popravki

1. NCB pošljejo ECB vse popravke podatkov o kreditih in referenčnih podatkov o nasprotnih strankah, ki jih poročajo poročevalske enote v skladu z Uredbo (EU) 2016/867 (ECB/2016/13), takoj ko jih obdelajo, in sicer: (a) za mesečno poročanje NCB pošljejo popravke za dvanajst referenčnih datumov poročanja neposredno pred referenčnim datumom poročanja, za katerega so bili podatki poročani v zadevnem obdobju izdelave; (b) za četrtletno poročanje NCB pošljejo popravke za štiri referenčne datume poročanja neposredno pred referenčnim datumom poročanja, za katerega so bili podatki poročani v zadevnem obdobju izdelave.

Za namene prvega pododstavka je zadevno obdobje izdelave tisto obdobje izdelave, v katerem se je NCB prvič seznanila z napakami ali manjkajočimi informacijami.

2. NCB pošljejo popravke ECB v skladu z minimalnimi standardi za popravke, ki so določeni v točki 4 Priloge V k Uredbi (EU) (EU) 2016/867 (ECB/2016/13).

3. NCB pošljejo ECB popravke, ki jih poročajo poročevalske enote za referenčne datume pred referenčnimi datumi iz odstavka 1, kadar velja oboje naslednje: (a) ECB s tem predhodno soglaša; (b) ti popravki bodo izboljšali kakovost podatkov in zagotovili skladnost s podatki, ki se hranijo v nacionalnih zbirkah podatkov.

4. NCB s poročevalskimi enotami vzpostavijo ureditev, ki NCB omogoča pošiljanje podatkov ECB brez odlašanja.

5. ECB popravke po prejemu od NCB brez odlašanja obdela in shrani v skupno zbirko podatkov. ECB obvesti ustrezne NCB o rezultatih kakršne koli ocene kakovosti podatkov.

▼M2

Člen 19a

Koledar poročanja

ECB vsako leto do konca septembra sporoči NCB natančne datume pošiljanja za naslednje leto v obliki koledarja poročanja. NCB poročajo statistične informacije v skladu s to smernico v skladu s tem koledarjem poročanja.

▼B







POGLAVJE VII

KONČNE DOLOČBE

Člen 20

Poenostavljen postopek spreminjanja

Izvršilni odbor ECB lahko ob upoštevanju stališč Odbora za statistiko ESCB izvede tehnične spremembe prilog k tej smernici, pod pogojem, da te spremembe ne spremenijo osnovnega konceptualnega okvira niti ne vplivajo na breme poročanja za poročevalske enote ali NCB. Izvršilni odbor o kateri koli taki spremembi brez nepotrebnega odlašanja obvesti Svet ECB.

Člen 21

Začetek učinkovanja

Ta smernica začne učinkovati na dan, ko so o njej uradno obveščene nacionalne centralne banke držav članic, katerih valuta je euro.

Člen 22

Naslovniki

Ta smernica je naslovljena na vse centralne banke Eurosistema.









PRILOGA I

Identifikacija nasprotnih strank in upravljanje njihovih referenčnih podatkov v registru institucij in povezanih družb (RIAD)

1. Splošne predpostavke, na katerih temelji diagram poteka procesa

1.1 Predpostavlja se, da vse NCB vodijo nacionalni niz referenčnih podatkov, v katerem so nasprotne stranke (rezidenti in nerezidenti) enolično identificirane, in da na nacionalni ravni ni podvajanja (tj. da imajo enolično in izključno notranjo identifikacijsko oznako NCB). To pomeni, da zadevna NCB, čeprav različne poročevalske enote v isti državi članici v komunikaciji s to NCB morda označijo nasprotno stranko z različnimi identifikacijskimi oznakami nasprotnih strank, na koncu zagotovi, da so vse take identifikacijske oznake povezane z dejansko enolično nasprotno stranko.

1.2 NCB po potrebi za izognitev podvajanju (npr. dvakratna registracija iste nasprotne stranke v nacionalnem nizu referenčnih podatkov) vzporedi identifikacijske oznake nasprotnih strank, ki jih poročevalske enote uporabljajo pri poročanju NCB, z enoličnimi notranjimi identifikacijskimi oznakami NCB. Pri pošiljanju informacij v register RIAD in zbirko podatkov AnaCredit NCB na koncu po potrebi te notranje identifikacijske oznake NCB vzporedijo z enolično kodo RIAD.

2. Opombe k diagramu poteka:

2.1 Znana nasprotna stranka je nasprotna stranka, ki je že registrirana v registru RIAD in katere kodo RIAD izvorna NCB pozna.

2.2 Novo nasprotno stranko je mogoče registrirati v registru RIAD samo, če se zagotovi minimalni niz atributov referenčnih podatkov (veljaven zapis), kakor je določeno v zahtevah za register RIAD.

2.3 Register RIAD ne omogoča registracije nove nasprotne stranke z istimi identifikacijskimi oznakami (oznaka LEI in/ali nacionalna identifikacijska oznaka), kot jih ima obstoječa nasprotna stranka.

2.4 Vsaka NCB lahko odloči, da bo to, ali je domača nasprotna stranka, ki jo je registrirala druga NCB, dvojnik obstoječe nasprotne stranke ali ne, ugotavljala tudi zunaj centralne storitve za identifikacijo, npr. tako, da bo za ta namen uporabila svoj notranji proces (algoritem za ugotavljanje ujemanja).

2.5 Centralna storitev za identifikacijo je funkcija registra RIAD, ki poišče možne dvojnike med obstoječimi nasprotnimi strankami, ki so rezidenti iste države, z namenskim orodjem za ugotavljanje ujemanja vsakokrat, ko se v sistemu registrira nova nasprotna stranka z začasno kodo RIAD. Nasprotne stranke, ki jih je treba obdelati z orodjem za ugotavljanje ujemanja, se razvrstijo v vhodni vrstni red, rezultati ugotavljanja ujemanja pa se zberejo v izhodnem vrstnem redu in prek namenskega samodejnega povratnega toka predložijo pristojni NCB za končno oceno.

2.6 Pristojna NCB pregleda seznam možnih dvojnikov, ki ga prejme iz registra RIAD, in za vsako nasprotno stranko z začasno kodo RIAD izbere pravo predloženo možnost s seznama (ujemanje) ali odloči, da na koncu s seznama ne izbere nobene možnosti (ni ujemanja).

2.7 Odprava podvajanja nasprotnih strank je proces, v katerem pristojna NCB po uspešni ugotovitvi ujemanja dveh nasprotnih strank, registriranih v registru RIAD, odloči, katera nasprotna stranka se razveljavi (zamrznjena nasprotna stranka) in katera se ohrani v sistemu (živa nasprotna stranka).









PRILOGA II

Razdelitev odgovornosti za tuje podružnice v poročevalski državi članici

V tabeli je določena razdelitev odgovornosti NCB, da poročajo ECB podatke o kreditih in referenčne podatke o nasprotnih strankah za opazovane enote, ki so tuje podružnice v poročevalski državi članici, na podlagi informacij o odstopanjih, ki se odobrijo poročevalskim enotam.







Razdelitev odgovornosti za tuje podružnice v poročevalski državi članici Poročevalske enote, ki poročajo domači NCB Ni odstopanja Zbiranje samo T2 Četrtletno poročanje Delno odstopanje Popolno odstopanje Poročevalske enote, ki poročajo NCB države gostiteljice Ni odstopanja Domača NCB: T1 in T2 NCB države gostiteljice: T1 in T2 NCB države gostiteljice: T1 in T2 NCB države gostiteljice: T1 in T2 NCB države gostiteljice: T1 in T2 Zbiranje samo T1 Domača NCB: T1 in T2 NCB države gostiteljice: T1 Domača NCB: T2 T2 se zahteva (1) NCB države gostiteljice: T1 in T2 T2 se zahteva (1) NCB države gostiteljice: T1 in T2 T2 se zahteva (1) NCB države gostiteljice: T1 in T2 Četrtletno poročanje Domača NCB: T1 in T2 T1 se zahteva (2) Domača NCB: T1 in T2 Domača NCB: T1 in T2 (četrtletno) NCB države gostiteljice: T1 in T2 (četrtletno) NCB države gostiteljice: T1 in T2 (četrtletno) Delno odstopanje Domača NCB: T1 in T2 T1 se zahteva (2) Domača NCB: T1 in T2 Domača NCB: T1 in T2 (četrtletno) — — Popolno odstopanje Domača NCB: T1 in T2 T1 se zahteva (2) Domača NCB: T1 in T2 Domača NCB: T1 in T2 (četrtletno) — — ( 1 ) Če domača NCB (a) odobri odstopanje v skladu s členom 16(1) Uredbe (EU) 2016/867 (ECB/2016/13) ali (b) dovoli četrtletno poročanje podatkov v skladu s členom 16(2) Uredbe (EU) 2016/867 (ECB/2016/13) in

NCB države gostiteljice (c) ne odobri odstopanja v skladu s členom 16(1) Uredbe (EU) 2016/867 (ECB/2016/13) in (d) ne dovoli četrtletnega poročanja podatkov v skladu s členom 16(2) Uredbe (EU) 2016/867 (ECB/2016/13),

NCB države gostiteljice ne more odločiti v skladu s členom 6(3)(b) Uredbe (EU) 2016/867 (ECB/2016/13), da ne bo zbirala nobenih atributov podatkov, navedenih v predlogi 2, ali da bo zbirala samo del teh atributov podatkov, ter pošlje ECB predlogi 1 in 2. ( 2 ) Če NCB države gostiteljice (a) odobri odstopanje v skladu s členom 16(1) Uredbe (EU) 2016/867 (ECB/2016/13) ali (b) dovoli četrtletno poročanje podatkov v skladu s členom 16(2) Uredbe (EU) 2016/867 (ECB/2016/13) in

domača NCB (c) ne odobri odstopanja v skladu s členom 16(1) Uredbe (EU) 2016/867 (ECB/2016/13) in (d) ne dovoli četrtletnega poročanja podatkov v skladu s členom 16(2) Uredbe (EU) 2016/867 (ECB/2016/13),

domača NCB ne more odločiti v skladu s členom 6(3)(a) Uredbe (EU) 2016/867 (ECB/2016/13), da ne bo zbirala nobenih atributov podatkov, navedenih v predlogi 1, ali da bo zbirala samo del teh atributov podatkov, ter pošlje ECB predlogi 1 in 2.

Opomba:

(i) T1: pomeni predlogo 1, kakor je opredeljena v Prilogi I k Uredbi (EU) 2016/867 (ECB/2016/13).

(ii) T2: pomeni predlogo 2, kakor je opredeljena v Prilogi I k Uredbi (EU) 2016/867 (ECB/2016/13).

▼M2









PRILOGA III

Atributi podatkov za potrebe povratnih tokov informacij







Atributi podatkov v nizih podatkov, ki jih ECB pošlje v skladu s členom 16d, in ureditve za izmenjavo podatkov za potrebe zagotavljanja povratnih tokov informacij do poročevalskih enot Atributi podatkov Niz podatkov (minimalni ali povratni tok informacij ECB) (2)) Sodelujoče NCB (2), ki ne soglašajo z izmenjavo podatkov v skladu s členom 16c (3) Referenčni podatki () Država NCB Minimalni niz podatkov Ni relevantno Država upnika Niz podatkov pri povratnem toku informacij ECB ES ne soglaša z izmenjavo Dolžnik: ime Minimalni niz podatkov Ni relevantno Dolžnik: identifikacijska oznaka pravnega subjekta (LEI) Minimalni niz podatkov Ni relevantno Dolžnik: država Minimalni niz podatkov Ni relevantno Identifikacijska oznaka sedeža podjetja Niz podatkov pri povratnem toku informacij ECB Identifikacijska oznaka končne nadrejene osebe Niz podatkov pri povratnem toku informacij ECB IT ne soglaša z izmenjavo Pravna oblika Niz podatkov pri povratnem toku informacij ECB Institucionalni sektor Niz podatkov pri povratnem toku informacij ECB Status pravnih postopkov in datum začetka pravnih postopkov Niz podatkov pri povratnem toku informacij ECB SK in ES ne soglašata z izmenjavo teh dveh atributov AT ne soglaša z izmenjavo teh dveh atributov, kadar se nanašata na „druge pravne ukrepe“ Podatki o instrumentu Identifikacijska oznaka opazovane enote (operativni atribut) Niz podatkov pri povratnem toku informacij ECB Identifikacijska oznaka pogodbe (operativni atribut) Niz podatkov pri povratnem toku informacij ECB Identifikacijska oznaka instrumenta (operativni atribut) Niz podatkov pri povratnem toku informacij ECB Vrsta instrumenta Minimalni niz podatkov Ni relevantno Valuta Niz podatkov pri povratnem toku informacij ECB AT ne soglaša z izmenjavo Datum nastanka Niz podatkov pri povratnem toku informacij ECB AT in ES ne soglašata z izmenjavo Fiduciarni instrument (operativni atribut) Niz podatkov pri povratnem toku informacij ECB AT ne soglaša z izmenjavo nobenih podatkov, ki se nanašajo na instrumente, pri katerih je vrednost tega atributa „fiduciarni instrument“, tj. v primeru instrumentov, predloženih fiduciarju, ki jih poroča poročevalska (opazovana) enota, ki ni upnik pri instrumentu. Pravni končni datum zapadlosti Niz podatkov pri povratnem toku informacij ECB AT in ES ne soglašata z izmenjavo Znesek prevzetih obveznosti ob nastanku Niz podatkov pri povratnem toku informacij ECB Namen Niz podatkov pri povratnem toku informacij ECB AT ne soglaša z izmenjavo Regres (operativni atribut) Niz podatkov pri povratnem toku informacij ECB AT ne soglaša z izmenjavo nobenih podatkov, ki se nanašajo na instrumente vrste „odkupljene terjatve“, kadar je vrednost tega atributa „brez regresa“. PT ne soglaša z izmenjavo nobenih podatkov, ki se nanašajo na instrumente faktoringa, kadar je vrednost atributa „brez regresa“ in je atribut „zaostala plačila“ enako 0 ali atribut obstaja, vendar je zapadlost manj kot 90 dni. Finančni podatki Identifikacijska oznaka opazovane enote (operativni atribut) Niz podatkov pri povratnem toku informacij ECB Identifikacijska oznaka pogodbe (operativni atribut) Niz podatkov pri povratnem toku informacij ECB Identifikacijska oznaka instrumenta (operativni atribut) Niz podatkov pri povratnem toku informacij ECB Neporavnani nominalni znesek Minimalni niz podatkov Ni relevantno Zunajbilančni znesek Minimalni niz podatkov Ni relevantno Zaostala plačila instrumenta Niz podatkov pri povratnem toku informacij ECB ES ne soglaša z izmenjavo tega atributa, če se nanaša na instrumente, ki so zapadli do vključno 90 dni AT ne soglaša z izmenjavo tega atributa, če se filtrira po datumu zapadlosti Datum zapadlosti instrumenta Niz podatkov pri povratnem toku informacij ECB AT in ES ne soglašata z izmenjavo ES obravnava ta atribut kot operativni atribut, da se izločijo instrumenti, ki so zapadli do vključno 90 dni. Preneseni znesek (operativni atribut) Niz podatkov pri povratnem toku informacij ECB Obračunane obresti Niz podatkov pri povratnem toku informacij ECB Podatki nasprotna stranka–instrument Identifikacijska oznaka opazovane enote (operativni atribut) Niz podatkov pri povratnem toku informacij ECB Identifikacijska oznaka pogodbe (operativni atribut) Niz podatkov pri povratnem toku informacij ECB Identifikacijska oznaka instrumenta (operativni atribut) Niz podatkov pri povratnem toku informacij ECB Identifikacijska oznaka nasprotne stranke: upnik, izvajalec servisiranja, originator (operativni atribut) Niz podatkov pri povratnem toku informacij ECB Identifikacijska oznaka nasprotne stranke: dolžnik Minimalni niz podatkov Ni relevantno Vloga nasprotne stranke (operativni atribut) Niz podatkov pri povratnem toku informacij ECB Podatki o solidarnih obveznostih Identifikacijska oznaka opazovane enote (operativni atribut) Niz podatkov pri povratnem toku informacij ECB Identifikacijska oznaka pogodbe (operativni atribut) Niz podatkov pri povratnem toku informacij ECB Identifikacijska oznaka instrumenta (operativni atribut) Niz podatkov pri povratnem toku informacij ECB Identifikacijska oznaka nasprotne stranke (4) Minimalni niz podatkov Ni relevantno Znesek solidarne obveznosti Minimalni niz podatkov Ni relevantno Računovodski podatki Identifikacijska oznaka opazovane enote (operativni atribut) Niz podatkov pri povratnem toku informacij ECB Identifikacijska oznaka pogodbe (operativni atribut) Niz podatkov pri povratnem toku informacij ECB Identifikacijska oznaka instrumenta (operativni atribut) Niz podatkov pri povratnem toku informacij ECB Akumulirani odpisi Niz podatkov pri povratnem toku informacij ECB AT ne soglaša z izmenjavo Podatki o prejetem zavarovanju Identifikacijska oznaka opazovane enote (operativni atribut) Niz podatkov pri povratnem toku informacij ECB Identifikacijska oznaka zavarovanja (operativni atribut) Niz podatkov pri povratnem toku informacij ECB Identifikacijska oznaka ponudnika zavarovanja (operativni atribut) Niz podatkov pri povratnem toku informacij ECB Vrsta zavarovanja Niz podatkov pri povratnem toku informacij ECB AT ne soglaša z izmenjavo Podatki instrument–prejeto zavarovanje (5) Identifikacijska oznaka opazovane enote (operativni atribut) Niz podatkov pri povratnem toku informacij ECB Identifikacijska oznaka pogodbe (operativni atribut) Niz podatkov pri povratnem toku informacij ECB Identifikacijska oznaka instrumenta (operativni atribut) Niz podatkov pri povratnem toku informacij ECB Identifikacijska oznaka zavarovanja (operativni atribut) Niz podatkov pri povratnem toku informacij ECB ( 1 ) NCB izvozijo te atribute iz registra RIAD, samo če imajo oznako „F“, kar pomeni prosto, tj. da niso zaupni in se lahko objavijo, ali oznako „R“, kar pomeni, da se poleg uporabe, dovoljene v skladu s členom 10(2)b, vrednost atributa lahko izmenjuje s poročevalsko enoto, ki je te informacije zagotovila, in, ob upoštevanju veljavnih omejitev glede zaupnosti, z drugimi poročevalskimi enotami, tj. samo omejena objava, v skladu s Smernico (EU) 2018/876 (ECB/2018/16). ( 2 ) Glej opredelitev pojmov v členu 2. ( 3 ) Sodelujoče NCB so navedene s kodami držav po standardu ISO za njihove države članice. ( 4 ) Na nacionalni ravni NCB prejemnice pri rednem pošiljanju izmenjujejo z rezidenčnimi poročevalskimi enotami samo podatke o solidarnih dolžnikih (identifikacijsko kodo in znesek solidarne obveznosti), ki imajo posojila pri rezidenčnih poročevalskih enotah. ( 5 ) NCB lahko uporabijo te atribute, da pri povratnih tokovih informacij označijo instrumente, povezane s postavkami zavarovanja.









PRILOGA IV

Sodelovanje v okviru za povratni tok informacij AnaCredit

Naslednje NCB se od navedenega datuma začetka sodelovanja štejejo kot sodelujoče NCB za namene te smernice. NCB bodo po 1. aprilu 2020 in pred ustreznim datumom začetka sodelovanja prejele niz podatkov pri povratnem toku informacij ECB za namene preizkušanja v skladu s členom 16d(1).







NCB Datum začetka sodelovanja Nationale Bank van België/Banque Nationale de Belgique 1. julij 2021 Banco de España 1. december 2022 Banca d'Italia 1. julij 2021 Oesterreichische Nationalbank 1. julij 2021 Banco de Portugal 1. julij 2021 Národná banka Slovenska 1. julij 2021